bluuebunny/crossref_metadata_2025 huggingface dataset:
Η ανίχνευση των πρωτεϊνών θερμικού σοκ 70 και της p53 στα σαρκώματα ewing και η κλινική τους συσχέτιση με την πρόγνωση της νόσου
Authors: Λαζαρίδης Στέφανος
Published: August 2021

Εισαγωγή και σκοπός: Το σάρκωμα Ewing αποτελεί το δεύτερο πιο συχνό πρωτοπαθή όγκο της παιδικής ηλικίας και η 5-ετής επιβίωσή του μόλις ξεπερνά το 70%. Σήμερα είναι γενικά παραδεκτό ότι η προεγχειρητική χημειοθεραπεία και η ευρεία χειρουργική εξαίρεση όποτε είναι δυνατή, ακολουθούμενη από παρατεταμμένη χημειοθεραπεία, είναι η καλύτερη μέθοδος αντιμετώπισής του. Σκοπός αυτής της μελέτης υπήρξε η επιδημιολογική ανάλυση των χαρακτήρων της νόσου στην κεντρική και νότια Ελλάδα και η αναγνώριση κλινικών και εργαστηριακών προγνωστικών παραγόντων. Επίσης, η ανίχνευση της πιθανής υπερέκφρασης των Πρωτεϊνών Θερμικού Σοκ 70 και της ρ53 στους καρκινικούς πυρήνες και η συσχέτισή τους με την πρόγνωση του όγκου. Ασθενείς και μέθοδος: Τριάντα ασθενείς που αντιμετωπίσθηκαν για σάρκωμα Ewing των οστών σε μια χρονική περίοδο 15 ετών, σε ένα νοσοκομείο παίδων της χώρας μας, περιελήφθησαν στη μελέτη. Τα πρωτόκολλα θεραπείας δεν μεταβλήθηκαν σημαντικά σ’ αυτή τη χρονική περίοδο. Τα αγόρια προσβάλλονταν συχνότερα από τα κορίτσια (αναλογία 1.8 :1). Ο μέσος όρος ηλικίας ήταν 10.5 έτη ( εύρος 2-18 έτη). Η συμμετοχή του κεντρικού και του περιφερικού άξονα ήταν ισότιμη. Μια σειρά από κλινικούς και εργαστηριακούς δείκτες ελέγχθησαν για πιθανή συσχέτισή τους με την Ελευθέρας Συμπτωμάτων και Συνολική Επιβίωση. Έκφραση της ρ53 και των HSP 70 σε ποσοστό άνω του 20% και 15% των καρκινικών πυρήνων αντίστοιχα, θεωρήθηκε συμβατή με μετάλλαξη των παραπάνω πρωτεϊνών και συσχετίσθηκε επίσης με την Ελευθέρας Συμπτωμάτων και Συνολική Επιβίωση. Ο μέσος χρόνος επανεξέτασης ήταν 7.2 έτη. Αποτελέσματα: Δεκαεπτά ασθενείς απεβίωσαν. Μεταστάσεις κατά την αρχική διάγνωση εμφανίστηκαν σε 10 ασθενείς ( 33%) και είχαν σημαντική αρνητική πρόγνωση (ρ=0.002). Η εντόπιση του όγκου στον κεντρικό άξονα βρέθηκε επίσης να είναι αρνητικός παράγοντας για την πρόγνωση, καθώς και η διάμετρος του όγκου πέραν των 8 εκατοστών( ρ=0.05). Η υποτροπή του όγκου και μάλιστα νωρίτερα των δύο ετών, ήταν επίσης ένας σημαντικός αρνητικός παράγοντας. Αυξημένη γαλακτική δευδρογενάση στον ορό ήταν οριακά σημαντική για την πρόγνωση (ρ=0.062). Η ανίχνευση των HSP 70 στους καρκινικούς πυρήνες απέβει αρνητική γεγονός που αποκλείει, τουλάχιστον κατά τη φάση της βιοψίας, την έκφραση των πρωτεϊνών αυτών και τη συμμετοχή τους στην πρόγνωση της νόσου. Μεταλλαγμένη ρ53 ανιχνεύθηκε στο 13% των καρκινικών πυρήνων και βρέθηκε να σχετίζεται αρνητικά με 5-ετή συνολική επιβίωση (ρ= 0.039) καθώς και με Ελευθέρα συμπτωμάτων επιβίωση (ρ=0.006). Συζήτηση: Η θεραπεία του σαρκώματος Ewing είναι απαιτητική και δεν στερείται επιπλοκών. Η αναγνώριση των ασθενών που αναμένεται να έχουν χειρότερη πρόγνωση, θα υποδείκνυε τους ασθενείς εκείνους στους οποίους θα ήταν θεμιτή η εφαρμογή των σύγχρονων έντονων πολυπαραγοντικών χημειοθεραπευτικών σχημάτων, χωρίς να υποβάλλει όλους ανεξαιρέτως τους ασθενείς στις παρενέργειες της θεραπείας.
Τό δικαίωμα δικαστικῆς προστασίας στή Διοικητική Δικονομία
Authors: Σοϊλεντάκης Νικόλαος
Published: August 2021

1. Τό άρθρο 20 Συντ. εἶναι θεμελιώδες καί δέν μπορεῖ νά ἀναθεωρηθεῖ. 2. Κατοχυρώνει δημοσίου δικαίου δικονομικό δικαίωμα, προστασίας ἀπό ἀνεξάρτητο καί οὐδέτερο δικαστή.3. Ὁ νόμος μπορεῖ νά ὁρίζει τό πῶς καί ὄχι τό ἐάν θά ἀσκηθεῖ τό δικαίωμα. 4. Ἡ προστασία πρέπει νά εἶναι πλήρης, ἔγκαιρη καί ἀποτελεσματική.5. Ὑποκείμενο δικαστικῆς προστασίας εἶναι κάθε φυσικό καί νομικό πρόσωπο πού βρίσκεται στήν Ἑλλάδα. 6. Ἀντικείμενο τῆς δικαστικῆς προστασίας εἶναι τά δικαιώματα καί τά συμφέροντα. 7. Κατοχυρώνεται ὁ πρῶτος βαθμός δικαιοδοσίας. Δέν κατοχυρώνονται τά ἔνδικα μέσα. 8. Κατοχυρώνεται ἡ προσωρινή δικαστική προστασία καί ἡ ἀναγκαστική ἐκτέλεση.
Τοπική θεραπεία της ψωρίασης
Authors: Κλήμη Ελένη
Published: August 2021

Η ψωρίαση είναι μία χρόνια παθολογική δερματική διαταραχή που προσβάλλει και τα δύο φύλα και παρουσιάζεται κλινικά σαν φλεγμονώδες οιδηματώδες δέρμα που καλύπτεται από αργυρόχρωμο λευκό λέπι. Στη μελέτη μας, μια ανοιχτή προοπτική μελέτη, σκοπός είναι η σύγκριση τριών μορφών θεραπείας με καλσιποτριόλη έναντυ καλσιποτριόλης και UVA1 ή στενού φάσματος UVB και καλσιποτριόλης στην ψωρίαση του δέρματος και στα επίπεδα των φλεγμονωδών κυτταροκινών. 45 ασθενείς με κατά πλάκας ψωρίαση χωρίσθηκαν σε 3 ομάδες, στους πρώτους 15 έγινε επάλειψη καλσιποτριόλης δις ημερησίως, στη 2η ομάδα καλσιποτριόλη σε συνδυασμό με στενού φάσματος UVA1 ακτινοβολία και οι τελευταίοι 15 με καλσιποτριόλη και UVB. Μεταξύ των 3 ομάδων δεν υπήρχαν στατιστικές διαφορές στο δείκτη PASI, στη μέση ηλικία, στο φύλο και στο τύπο δέρματος. Η συνολική διάρκεια θεραπείας ήταν 3 (τρεις) μήνες. Σε σχέση με το PASI σκόρ η υποχώρηση της ψωρίασης δεν ήταν στατιστικά σημαντική μεταξύ των ομάδων. Η ανταπόκριση (ελάττωση 750%) στη UVA1 με καλσιποτριόλη και στη καλσιποτριόλη με στενού φάσματος UVB ήταν ανώτερη από τη μονοθεραπεία με καλσιποτριόλη. Η UVA1 με καλσιποτριόλη αποτελεί εναλλακτική λύση έναντι της καλσιποτριόλης με στενού φάσματος UVB. Επιπρόσθετα πρόσθετες έρευνες έδειξαν ότι οι κυτταροκίνες παίζουν σημαντικό ρόλο στη παθογένεια της ψωρίασης επειδή ανιχνεύονται στο προσβεβλημένο δέρμα. Τα επίπεδα των κυκλοφορούντων κυτταροκινών στους 45 ψωριασικούς ασθενείς των 3 ομάδων και τις συγκρίναμε με εκείνες 45 φυσιολογικών ατόμων. Σύμφωνα με τα αποτελέσματα μας η IL2, IL10, IL12 και ο παράγοντας νέκρωσης α (TNFa) ήταν στατιστικά σημαντικά υψηλότερα στον ορό των ψωριασικών σε σχέση με τους μάρτυρες. Τα επίπεδα της IL6 δεν διαφέρουν στατιστικά μεταξύ των ψωριασικών και μαρτύρων. Τα επίπεδα της ιντερφερόνης-γ (IFNy) ήταν στατιστικά χαμηλότερα στους ψωριασικούς σε σχέση με τους μάρτυρες. Μετά την θεραπεία το σημαντικότερο εύρημα ήταν η αύξηση της IL10 κατά 56% στην ομάδα μονοθεραπείας με καλσιποτριόλη και η ελάττωση κατά 75% στην ομάδα συνδυασμού καλσιποτριόλης και στενού φάσματος UVB.
Μοριακή χαρτογράφηση μεταλλάξεων στο στέλεχος CVB5 που προκάλεσε επιδημία μηνιγγίτιδας το 1996 και επιδημιολογία των εντεροϊών την περίοδο 2003-2011 στην Κύπρο
Authors: Τρύφωνος Χριστίνα
Published: August 2021

Οι εντεροϊοί ανήκουν στην οικογένεια των Picornaviridae. Έχουν παγκόσμια διασπορά και μεταδίδονται κυρίως δια της κοπρανοστοματικής οδού. Οι εντεροϊοί διαθέτουν ένα μονόκλωνο θετικής πολικότητας RNA γονιδίωμα που περικλείεται σ’ ένα αμιγώς πρωτεϊνικό καψίδιο. Χαρακτηρίζονται από μεγάλη γονιδιωματική ετερογένεια που εκφράζεται με τη φαινοτυπική τους ποικιλομορφία. Ως αποτέλεσμα υπάρχουν περισσότεροι από εκατό παθογόνοι για τον άνθρωπο ορότυποι που προκαλούν ένα ευρύ φάσμα κλινικών ασθενειών. Τα σοβαρότερα κλινικά σύνδρομα που προκαλούν είναι αποτέλεσμα προσβολής του ΚΝΣ. Η μηνιγγίτιδα αποτελεί την πιο συχνή λοίμωξη του ΚΝΣ που εκδηλώνεται με τη μορφή επιδημιών και αποτελεί σοβαρό πρόβλημα δημόσιας υγείας. Σκοπός της παρούσας διατριβής ήταν να διερευνηθεί ο CVB5 που προκάλεσε την πρώτη καταγεγραμμένη επιδημία μηνιγγίτιδας στην Κύπρο το καλοκαίρι του 1996. Παράλληλα τυποποιήθηκαν μοριακά οι όροτυποι που προκάλεσαν μηνιγγίτιδα και άλλες εντεροϊογενείς λοιμώξεις στον κυπριακό πληθυσμό από το 2003 μέχρι και το καλοκαίρι του 2011. Για το πρώτο μέρος, τα δείγματα αφορούσαν δύο ομάδες ασθενών, μια με έντονα νευρολογικά σημεία και μία χωρίς ιδιαίτερα νευρολογικά συμπτώματα. Η μεθοδολογία που ακολουθήθηκε ήταν η εύρεση της νουκλεοτιδικής αλληλουχίας ολόκληρου του γονιδιώματος και η χαρτογράφηση μεταλλάξεων τόσο στις μη κωδικοποιούσες όσο και στις κωδικοποιούσες για πρωτεΐνες περιοχές του γονιδιώματος. Τα αποτελέσματα έδειξαν ότι η παρουσία της μετάλλαξης (C αντί Τ) στη θέση 476 της 5΄-μη κωδικοποιούσας περιοχής, μόνο σε δείγματα από την ομάδα των ασθενών χωρίς ιδιαίτερα νευρολογικά συμπτώματα, πιθανώς να οδηγεί σε μειωμένη νευροτοξικότητα στα συγκεκριμένα στελέχη, λόγω της θέσης της στη φουρκέτα V του IRES, που σχετίζεται άμεσα με τη νευροτοξικότητα. Στο δεύτερο μέρος βρέθηκε η νουκλεοτιδική αλληλουχία μέρους της 5΄-μη κωδικοποιούσας για μια πρώτη ομαδοποίηση των δειγμάτων και στη συνέχεια της VΡ1 περιοχής για την τυποποίησή τους. Ταυτοποιήθηκαν συνολικά 23 διαφορετικοί ορότυποι. Σημαντική επίπτωση είχε ο Ε30, που κατέγραψε τις περισσότερες τυποποιήσεις τόσο στο σύνολο όσο και σε κάθε έτος που ανιχνεύτηκε (2007, 2008, 2010). Παρά το γεγονός ότι είναι νησί η Κύπρος φαίνεται να ακολουθεί το πρότυπο κυκλοφορίας των εντεροϊών στις Ευρωπαϊκές χώρες λόγω του μεγάλου αριθμού επισκεπτών που δέχεται από αυτές. Τα αποτελέσματα της παρούσας μελέτης αποτελούν σημαντική καταγραφή για τον κυπριακό πληθυσμό και προσφέρουν μια βάση δεδομένων που θα συμβάλει στην αντιμετώπιση και στη διαχείριση των εντεροϊών τα επόμενα χρόνια.
Πράγματα του νου ή πράγματα του φωτός
Authors: Πολυχρονιάδης Αναστάσιος
Published: August 2021

Σε αυτή τη διατριβή προσπαθούμε να βρούμε τον τρόπο του Ν.Γ.Πεντζίκη, ενός γνωστού νεοέλληνα συγγραφέα να ενσωματώνει κείμενα άλλων συγγραφέων στα δικά του λογοτεχνικά έργα. Για να πετύχουμε αυτό, κάνουμε μια προσπάθεια “αποδόμησης” των Πεντζικικών έργων, προκειμένου να βρούμε αυτά τα κείμενα. Για το σκοπό αυτό, δημιουργούμε ένα σχεδιάγραμμα το οποίο αποτελείται από πέντε κεφάλαια (α. Αρχαία Ελληνική Λογοτεχνία και Ποίηση, Μυθολογία, Φιλοσοφία, Ιστορία και Ψηφαρίθμηση, β. Δυτική Διανόηση (Ποίηση, Λογοτεχνία και γενικά γνώμες σχετικά με το δυτικό τρόπο ζωής), γ. Νεοελληνική Ποίηση και Πεζογραφία, δ. Περιοδικά, Εφημερίδες και απόψεις διαφόρων στοχαστών, ε. Βυζαντινή Παράδοση (Η Αγία Γραφή – Καινή και Παλαιά Διαθήκη, Ορθόδοξα Λειτουργικά και Υμνολογικά Κείμενα, Κείμενα των Πατέρων της Εκκλησίας μέχρι τον Ησυχασμό, Ησυχαστικά Κείμενα, Συναξαριστής και άλλα Αγιολογικά Κείμενα, Κείμενα της Βυζαντινής Παράδοσης από τον 15ο αιώνα και εξής, Κείμενα του Αλέξανδρου Παπαδιαμάντη, Βυζαντινή Χρονογραφία και Ιστορία).Μνημονεύοντας όλα τα παραπάνω, καθίσταται κατανοητό από τον αναγνώστη ότι ο Πεντζίκης στοχεύει στο δρόμο από τη Σταύρωση στην Ανάσταση του Χριστού. Εξαιτίας αυτού, ο Πεντζίκης, ως μέλος της Ορθόδοξης Εκκλησίας, θαυμάζει τη Βυζαντινή Παράδοση όχι σα μια ιδεολογία, αλλά ως τρόπο ζωής για μετάνοια και αγιότητα. Δίνοντας αυτά τα σημεία, είναι προφανές ότι το κεφάλαιο (σχετικά με τη Βυζαντινή Παράδοση) είναι το πιο σημαντικό ή εμφατικό έναντι των άλλων κεφαλαίων αυτής της διατριβής.
Το έργο των Γαλατσιάνων αγιογράφων Βενιαμίν Α΄και Μακαρίου Β΄στις βόρειες Σποράδες κατά τον 19ο αιώνα
Authors: Παρασκευά Βάσσα
Published: August 2021

Ο Βενιαμίν α΄ και Μακάριος β΄ από τη Γαλάτιστα Χαλκιδικής, ήταν μοναχοί στο Άγιον Όρος και διδάχτηκαν την τέχνη της αγιογραφίας από το θείο τους, μοναχό Μακάριο α΄. Μετά το αποτυχημένο επαναστατικό κίνημα της Χαλκιδικής το 1821, στο οποίο συμμετείχαν και μονές του Αγίου Όρους, κατέφυγαν αρχικά στη Σκιάθο, όπου ιστόρησαν το Ιερό Βήμα της Ι. Μ. Ευαγγελισμού και στη συνέχεια μετακινήθηκαν στη Σκόπελο. Εκεί μέχρι την επάνοδό τους στο Άγιον Όρος, τέλη του 1831-αρχές του 1832, δημιούργησαν το εργαστήριό τους σε οίκημα του Ι. Ν. Αγίου Μερκουρίου. Στα δύο νησιά εντοπίζονται αρκετές εικόνες με την υπογραφή τους, όπως και των μαθητών τους, Ευθυμίου του Ιμβρίου και Βενιαμίν β΄ Κοντράκη. Η τέχνη τους φέρει τα χαρακτηριστικά της λεγόμενης «αγιορείτικης τέχνης», όπως διαμορφώθηκε ουσιαστικά από τον Μακάριο α΄. Ακολουθούνται οι οδηγίες του Διονυσίου του εκ Φουρνά, διακρίνεται επιστροφή στην τέχνη του Πρωτάτου, αλλά και στα πρότυπα της Κρητικής σχολής, ενώ είναι έντονες οι επιδράσεις του «baroque», της δυτικής τέχνης και της κοσμικής ζωγραφικής, στοιχεία που αφομοιώνονται με ισορροπία από ζωγράφους υψηλής καλλιτεχνικής ποιότητας.
Αγάπη και έρως
Authors: Florin-Catalin Ghit
Published: August 2021

Αυτή η έρευνα ασχολείται με το θέμα της συνωνυμίας μεταξύ της βιβλικής αγάπης καί του πατερικού έρωτα κατά τήν πρόταση μερικών εκπροσώπων της εκκλησιαστικής ελληνικής Παράδοσης των πέντε πρώτων αιώνων (ειδικά των Αρεοπαγιτικών Συγγραφών) σε σύγκριση με τον ακραίο χωρισμό και την απόλυτη αντίθεση μεταξύ αυτών των δύο θεολογικών όρων στό βιβλίο Αγάπη και Έρως του λουθηρανού θεολόγου Anders Nygren –έργο πού άσκησε τεράστια επίδραση στή δυτική, αλλά όχι μόνο, θεολογία του περασμένου αιώνα. Ελάχιστες είναι οι ορθόδοξες θεολογικές μελέτες πού απασχολούνται με την κριτική θεώρηση, από ορθόδοξη πατερική σκοπιά και με φιλοσοφικά και βιβλικά επιχειρήματα, της επιστημονικής θεολογικής μεθόδου και των θέσεων του Α. Nygren.
Εφαρμογή μεθόδων πολυπαραμετρικής βαθμονόμησης με χημειομετρικές τεχνικές στον ταυτόχρονο προσδιορισμό πολλών συστατικών
Authors: Πέττας Ιωάννης
Published: August 2021

The Present Ph.D. thesis describes some of the most recent applications of chemometrics applied to the simultaneous multicomponent determination. The main goal of this work is the examination of thebehavior of chemometric models in chemical systems which used often in Analytical Chemistry, and the extraction of information from kinetic characteristics of the analytes. Various chemometric techniques have been developed and applied with the use of commercial or laboratorymade algorithms (Classical Least Squares, Inverse Least Squares, Partial Least Squares, and Principal Component Regression). These techniques were applied to data sets from a number of “real life” chemical systems, and the results were statistically analyzed, evaluated and/or compared.The most important aspect of this thesis is not so the mathematical processes, or the development of new algorithms for well-known and investigated chemometric techniques, as the successful application of the last in many cases, where traditional methods fails to serve Analytical Chemistry. In addition, a new field of kinetics is proved to be a powerful 4 ' analytical tool, equal or better than well-established analytical methods.
Βιοχημική και μοριακή ανάλυση του μηχανισμού συζευκτικής κινητοποίησης του πλασμιδίου ColE1
Authors: Βαρσάκη Αθανασία
Published: August 2021

Η MbeA είναι μια πρωτεΐνη μεγέθους 60 kDa, η οποία κωδικοποιείται από το πλασμίδιο ColEl και παίζει σημαντικό ρόλο στη συζευκτική κινητοποίηση του πλασμιδίου αυτού. Η πρωτεΐνη MbeA* είναι μια «κολλοβή» μορφή της MbeA, η οποία υπερεκφράστηκε, απομονώθηκε σε καθαρή μορφή και χρησιμοποιήθηκε για in vitro ανάλυση. Η MbeA* καταλύει σχάση και μεταφορά αλυσίδας μονόκλωνουDNA. Τα αποτελέσματα λοιπόν αυτής της εργασίας υποδηλώνουν ότι η πρωτεΐνη MbeA είναι η ριλαξάση του πλασμιδίου ColEl, παρόλο που δεν παρουσιάζει στην αλληλουχία της το μοτίβο των 3Η. Σύγκριση της αλληλουχίας των αμινοξέων της MbeA, υποδεικνύει ότι έχει αρκετές ομοιότητες με τις ριλαξάσες που έχουν χαρακτηρισθεί μέχρι στιγμής. Για παράδειγμα, η Υ19 της MbeA θα μπορούσε νααντιστοιχεί στην τυροσίνη του μοτίβου I των ριλαξασών, ενώ τα Η97, Ε104 και Ν106, θα μπορούσαν να αντιστοιχούν σε εναλλακτικό μοτίβο ΠΙ. Αυτή η υπόθεση αναλύθηκε με κατευθυνόμενη μεταλλαξηγέννεση σημείου των αμινοξέων Υ19, Η97, Ε104 και Ν106. Η βιοχημική μελέτη των μεταλλαγμάτων έδειξε ότι η ριλαξάση MbeA του πλασμιδίου ColEl παρουσιάζει το εναλλακτικό μοτίβο ΗΕΝ και όχι το μοτίβο των 3Η, το οποίο θεωρείται η αναγνωριστική αλληλουχία των ριλαξασών.
Αυτοοργάνωση και στατιστική των εξαρμόσεων κατά τη μονότονη και κυκλική παραμόρφωση
Authors: Αυλωνίτης Μάρκος
Published: August 2021

Ο στόχος της παρούσης διδακτορικής διατριβής είναι η μελέτη της αυτοοργάνωσης και στατιστικής συμπεριφοράς των εξαρμόσεων κατά τη μονότονη και κυκλική παραμόρφωση. Η μελέτη γίνεται στα πλαίσια της θεωρίας βαθμίδων, της θεωρίας των πιθανοτήτων και των στοχαστικών διεργασιών. Αρχικά αναπτύσσεται ένας νέος φορμαλισμός για την εφαρμογή των ιδιοτήτων συναρτήσεων τυχαίων μεταβλητών στην εξαγωγή βαθμιδικών καταστατικών εξισώσεων για την παραμόρφωση των υλικών τόσο στη μακροκλίμακα όσο και στη μεσοκλίμακα. Στη συνέχεια γίνεται εφαρμογή της θεωρίας των στοχαστικών διεργασιών για την εξέλιξη της πυκνότητας των εξαρμόσεων κατά τη μονότονη και κυκλική παραμόρφωση. Τέλος αναπτύσσεται ένα συζευγμένο στοχαστικό-βαθμιδικό μοντέλο για την κυκλική παραμόρφωση και την πυρηνοποίηση των - παραμένουσας ολίσθησης, όπου αναπαράγονται με συνεπή τρόπο γνωστά πειραματικά δεδομένα.
Οι κοινωνικές επιπτώσεις από την αλληλεπίδραση του φυσικού με το δομημένο περιβάλλον ιδίως στα αστικά κέντρα
Authors: Κεφαλά Άννα
Published: August 2021

Βασικός πυρήνας της έρευνας είναι η προσέγγιση τη σχέσης Κοινωνίας και Περιβάλλοντος, εντοπίζοντας τα σημεία επαφής, αλληλεπίδρασης και τριβής τους. Η αναζήτηση των αιτίων της δημιουργίας μεγάλων αστικών κέντρων και η παράλληλη αυξανόμενη τάση παραγωγής του δομημένου περιβάλλοντος ακολουθούν και επιχειρείται διεξοδική εξέταση του κοινωνικού χώρου και του σχηματισμού της πόλης και της διαμόρφωσης του αστικού περιβάλλοντος με ειδική αναφορά στην έννοια της γειτονιάς ως κοινωνικό μόρφωμα. Εντοπίζονται και αναλύονται η μορφολογική αναδιάρθρωση και η λειτουργία της πόλης καθώς επίσης και ο διακριτός μορφολογικός χαρακτήρας της, που περιλαμβάνει ανάμικτες λειτουργίες κατοικίας, εμπορίου και βιομηχανίας. Στη συνέχεια καταγράφονται οι κοινωνικο-οικονομικές συνέπειες και προφανείς δυσμενείς επιπτώσεις στη λειτουργία της πόλης, της κοινωνίας αλλά και της ζωής του ανθρώπου και περιγράφεται το νέο μοντέλο αστικής ανάπτυξης. Αναλύεται η επίδραση της αστικοποίησης στο φυσικό περιβάλλον και επισημαίνονται οι κοινωνικές επιπτώσεις της αστικής διεύρυνσης, με κύρια αναφορά στην κοινωνική ανισότητα που δημιουργείται από την παρεμπόδιση πρόσβασης όλων των κατηγοριών του πληθυσμού στις υπηρεσίες, στην εκπαίδευση, την απασχόληση κτλ. Τέλος, αναπτύσσονται οι μηχανισμοί κοινωνικής άμυνας για την προστασία του φυσικού περιβάλλοντος και περιγράφονται οι πολιτικές εφαρμογής των βιώσιμων πόλεων. Διερευνάται επίσης η ενσωμάτωση ηθικών φραγμών στην κοινωνία για την αλόγιστη χρήση των φυσικών πόρων. Το συμπέρασμα επομένως και η διαπίστωση από τη σύγκρουση του δομημένου με το φυσικό περιβάλλον εξαιτίας των παρεμβάσεών του ανθρώπου προκύπτει από την κοινή απόληξη των επί μέρους αναζητήσεων. Την έντονη δηλαδή διατάραξη της αρμονικής σχέσης του ανθρώπου με το φυσικό του περιβάλλον και την υπέρβαση των οικολογικών ορίων. Το σημαντικά μεγαλύτερο ποσοστό αυτών των ανθρωπογενών παρεμβάσεων αναλογεί στη δόμηση, με την ευρεία σημασία του όρου. Η επιλογή των καταλληλότερων προοπτικών και προτάσεων προφανώς θα αναδειχθεί από τον βαθμό ευαισθησίας και μέριμνας των κοινωνιών μας στην αποτελεσματική αντιμετώπιση των σωρευμένων κρίσιμων κοινωνικών προβλημάτων.
Ο μηχανισμός της μετουσίωσης στον Φρόυντ και τον Λακάν
Authors: Παπαχριστόπουλος Νικόλαος
Published: August 2021

Στο κείμενο αυτό εμπεριέχεται μια προβληματική αναφορικά με το ρόλο της μετουσίωσης στην ψυχαναλυτική πρακτική και τη σχέση της με την καλλιτεχνική δημιουργία. Μια τέτοια προβληματική ανακινεί ένα ευρύτερο πεδίο διαπραγμάτευσης σχετικά με την επίκληση και τις δυνατότητες εφαρμογής του μηχανισμού, τη θέση του στην ψυχαναλυτική θεωρία, το συσχετισμό του με άλλες βασικές ψυχαναλυτικές έννοιες, το ρόλο του στην κλινική διαδικασία, καθώς και την εγκυρότητά του ως ερμηνευτικού προτάγματος.
Ισοκινητική ανάλυση μυοδυναμικών προσαρμογών (ασυμμετριών) λόγω ανεπάρκειας του πρόσθιου χιαστού συνδέσμου σε ποδοσφαιριστές
Authors: Τσέπης Ηλίας
Published: August 2021

Η ρήξη του πρόσθιου χιαστού συνδέσμου (ΠΧΣ) προκαλεί σημαντική ανατομική και λειτουργική αστάθεια στο γόνατο. Η παρούσα έρευνα συνιστά πολυπαραγοντική ανάλυση των σύγκεντρων και έκκεντρων μυοδυναμικών επιπτώσεων της ρήξης του ΠΧΣ στον τετρακέφαλο και στους οπίσθιους μηριαίους του πάσχοντος και του υγιούς. Αξιολογήθηκαν τα μυοδυναμικά ελλείματα τριών διαφορετικών επιπέδων λειτουργικής ικανότητας του γονάτου και τριών διακριτών επιπέδων χρονιότητας του τραυματισμού. Διερευνήθηκε η επίδραση του τραυματισμού στην εμφάνιση αυξημένων διακυμάνσεων στην καμπύλη ροπής στρέψης – χρόνου με φασματική ανάλυση συχνοτήτων. Τριάντα ερασιτέχνες ποδοσφαιριστές (27.7 ± 7.3 ετών) αποτέλεσαν την πειραματική ομάδα, ενώ η ομάδα ελέγχου απαρτίστηκε από δώδεκα υγιείς ερασιτέχνες ποδοσφαιριστές παρόμοιων σωματομετρικών χαρακτηριστικών. Η μέση σύγκεντρη και έκκεντρη ισοκινητική μέγιστη ροπή στρέψης προς τη σωματική μάζα (ΜΡΣ / ΣΜ) στις 60ο/s του πάσχοντος σκέλους ήταν σημαντικά μειωμένη στον τετρακέφαλο και στους οπίσθιους μηριαίους (Wilk’s Λ= 0.423, p= 0.000). Η υγιής πλευρά ήταν πιο αδύνατη από την ομάδα ελέγχου σε όλες τις δοκιμασίες πλην της έκκεντρης του τετρακεφάλου (Wilk’s Λ= 0.655, p= 0.027). Μετά το διαχωρισμό της πειραματικής ομάδας σε τρεις υπο-ομάδες με σαφώς διακριτά επίπεδα λειτουργικής ικανότητας του γονάτου, ο τετρακέφαλος της πάσχουσας πλευράς έδειξε αδυναμία σε όλες τις περιπτώσεις ενώ του γονάτου (βαθμολογία Lysholm 61 έναντι 75 και 86). Μετά το διαχωρισμό σε τρεις υπο-ομάδες διαφορετικών χρονικών περιόδων μετά τη ρήξη του ΠΧΣ η αδυναμία του τετρακεφάλου ίσχυε σε όλες τις περιπτώσεις ενώ οι οπίσθιοι μηριαίοι ήταν αδύνατοι μόνο στην ευρισκόμενη χρονικά κοντά στον τραυματισμό ομάδα (3.3 μήνες έναντι 9.9 και 65 μήνες). Και στους δύο διαχωρισμούς η κλινικά σημαντική αδυναμία του τετρακεφάλου κυμμαινόταν από 13.7% έως 25.4%, ενώ αναφορικά με τους οπίσθιους μηριαίους η ασυμμετρία δύναμης ήταν μέσα στα όρια της φυσιολογικής ασυμμετρίας όπως εκτιμήθηκε μέσω της ομάδας ελέγχου. Η αποτύπωση της μυϊκής απόδοσης κατά την έκταση και κάμψη του γονάτου της πάσχουσας πλευράς εμφάνισε αυξημένες ταλαντώσεις συγκριτικά με την υγιή πλευρά κατά τη σύγκεντρη (Wilk’s Λ= 0.736, p= 0.003) και την έκκεντρη μυϊκή δράση (Wilk’s Λ= 0.528, p= 0.002), απεικονίζοντας τη μειωμένη ικανότητα του τραυματισμένου γονάτου για ομαλή κίνηση. Τα αποτελέσματα της έρευνας τονίζουν την ανάγκη για εξειδικευμένη αποκατάσταση των ατόμων με ανεπάρκεια του ΠΧΣ η οποία πρέπει να περιλαμβάνει και την υγιή πλευρά. Η αποκατάσταση της δύναμης των οπίσθιων μηριαίων είναι επίσης ουσιώδης για την κατάλληλη λειτουργία του γονάτου.
Πολύπλοκα δυναμικά συστήματα και φυσικός χρόνος
Authors: Χριστόπουλος Σταύρος-Ρίτσαρντ
Published: August 2021

Το 2001 προτάθηκε από τους καθηγητές Βαρώτσο Π., Σαρλή Ν. και Σκορδά Ε. η έννοιατου φυσικού χρόνου χ. Σκοπός της παρούσας διατριβής είναι η ανάλυση πολύπλοκων δυναμικών συστημάτων μέσα από το πρίσμα του φυσικού χρόνου και ειδικότερα οι εφαρμογές της ανάλυσης αυτής στην σεισμικότητα.Σαν πρώτο βήμα εξετάστηκε αν η παγκόσμια σεισμικότητα περιγράφεται από το πρότυπομιας στάσιμης διαδικασίας Poisson. Τα πειραματικά αποτελέσματα βρέθηκαν συμβατά με αυτό το πρότυπο. Έτσι διαπιστώθηκε ότι τα χρονικά διαστήματα που μεσολαβούν ανάμεσα στα κύρια σεισμικά γεγονότα εμφανίζουν πλήρη τυχαιότητα και επομένως δεν εμπεριέχουν κάποια ουσιώδη πληροφορία. Κατόπιν, αναλύθηκε η παγκόσμια σεισμικότητα στον φυσικό χρόνο ο οποίος λαμβάνει υπόψη μόνον τη διαδοχή των γεγονότων και τις αντίστοιχες ενέργειες που εκλύονται. Η ανάλυση του εκατονταετούς σεισμολογικού καταλόγου στον φυσικό χρόνο αποκάλυψε την ύπαρξη συσχετίσεων μεταξύ των μεγεθών στην παγκόσμια σεισμικότητα για μεγέθη μεγαλύτερα ή και ίσα του 7.0. Το γεγονός αυτό ανέδειξε ότι ο στερεός φλοιός της Γης λειτουργεί σαν ενιαίο πολύπλοκο σύστημα.Σαν δεύτερο βήμα εξετάστηκε η προβλεψιμότητα του μοντέλου σύμφωνου θορύβου (coherent noise model) στο φυσικό χρόνο. Για την ποσοτικοποίηση της προβλεψιμότητας εισήχθη μια γεωμετρική περιγραφή της διασποράς του τυχαίου προγνώστη στο διάγραμμα χαρακτηριστικής λειτουργίας δέκτη. Μελετήθηκε το μοντέλο σύμφωνου θορύβου για άπειρο αριθμό παραγόντων και προσδιορίστηκε αναλυτική έκφραση για την συνάρτηση κατανομής μεγέθους της επόμενης "χιονοστιβάδας". Αυτή επιτρέπει την εκτίμηση του αναμενόμενου μεγέθους της επόμενης "χιονοστιβάδας" το οποίο εμφανίζει q-εκθετική αποκατάσταση ως συνάρτηση του αριθμού των παρατηρούμενων "χιονοστιβάδων". Τέλος, στο βήμα αυτό προτείνονται δύο στατιστικώς σημαντικές μέθοδοι πρόβλεψης βασισμένες στο φυσικό χρόνο για το μοντέλο σύμφωνου θορύβου.Σαν τρίτο βήμα εφαρμόστηκε η προβλεψιμότητα του μοντέλου σε πραγματικές μετασεισμικές ακολουθίες και τα αποτελέσματα έδειξαν ότι μπορούμε να γενικεύσουμε κατάλληλα τη μία από τις δύο μεθόδους πρόβλεψης στο φυσικό χρόνο για πραγματικά δεδομένα μετασεισμών. Στη συνέχεια, δημιουργήθηκε και αξιολογήθηκε αλγόριθμος πρόβλεψης του μεγέθους τωνμετασεισμών. Εξετάζοντας τις περιπτώσεις των σεισμών της Σουμάτρα (26/12/2004), Landers(28/6/1992), El Mayor-Cucapah (4/4/2010), Hector Mine (16/10/1999), Northridge (17/1/1994), του δεύτερου Superstition Hills (24/11/1987), Big Bear aftershock (28/6/1992), του πρώτου Superstition Hills (24/11/1987), Joshua Tree (23/4/1992) και της Μεθώνης (14/2/2008) διαπιστώνουμε γενικότητα της προβλεψιμότητας των μετασεισμών στον φυσικό χρόνο, επί τη βάσει του μοντέλου σύμφωνου θορύβου, σε παγκόσμια κλίμακα για διαφορετικά γεωγραφικά μήκη και πλάτη.
Εθνικές εορτές και διαπολιτισμική προσέγγιση στο πολυπολιτισμικό ελληνικό νηπιαγωγείο
Authors: Μουσιάδου Νικολέτα
Published: August 2021

Με τον όρο εθνικές εορτές θα μπορούσαν να προσδιοριστούν όλα εκείνα τα τελετουργικά γεγονότα που αφορούν προηγούμενες ιστορικές στιγμές του εθνικού-κράτους, οι οποίες και κατέχουν ξεχωριστό ρόλο αλλά και σημασία. Οι εθνικές εορτές που αφορούν λοιπόν, τις ‘επιλεγμένες δόξες’, τις ιδρυτικές στιγμές στην πορεία του έθνους, δημιουργήθηκαν για να συνδράμουν στην ενδυνάμωση του εθνικού κράτους ,και γιαυτό απέβλεπαν πρωτίστως στην διαμόρφωση αλλά και αναπαραγωγή της εθνικής ταυτότητας των πολιτών.Η έρευνα αυτή επιδιώκει να εξετάσει την σχέση μεταξύ των πεποιθήσεων, αντιλήψεων έξι νηπιαγωγών και των αντίστοιχων διδακτικών τους πρακτικών, που αφορούν την υλοποίηση των θεμάτων για τις δύο εθνικές εορτές την 28η Οκτωβρίου και 25η Μαρτίου και εάν αυτές (οι διδακτικές πρακτικές) επιδρούν και στους μαθητές των συγκεκριμένων νηπιαγωγών. Παράλληλα, στόχος της έρευνας ήταν να διερευνήσει την φύση αυτών των πεποιθήσεων και αντίστοιχων ή όχι πρακτικών ,δηλ εάν είναι εθνοκεντρικές, παραδοσιακές ή προοδευτικές και σύμφωνες με τις αρχές της Διαπολιτισμικής Εκπαίδευσης, με βάση την σχετική βιβλιογραφία. Ως μέθοδος έρευνας επιλέχθηκε η ποιοτική προσέγγιση, ενώ ως εργαλεία συλλογής των δεδομένων χρησιμοποιήθηκαν οι εις βάθος προφορικές συνεντεύξεις με ημι-δομημένα ερωτηματολόγια, τα γραπτά τεκμήρια (φάκελοι), και η παρατήρηση με μαγνητόφωνο . Για την ανάλυση των ερευνητικών δεδομένων που συλλέχθηκαν εφαρμόστηκε η path analysis. Το δείγμα της έρευνας ήταν έξι νηπιαγωγοί που υπηρετούσαν σε νηπιαγωγεία το σχ. έτος 2011-2012,σε τρείς περιοχές στην Δράμα, Καβάλα και Θεσσαλονίκη και οι μαθητές τους.Από την αποκωδικοποίηση και ερμηνεία των ερευνητικών δεδομένων, αποκαλύπτεται ότι σε μεγάλο ποσοστό, υπάρχει μια αιτιακή σχέση μεταξύ των πεποιθήσεων και των αντίστοιχων διδακτικών πρακτικών που εφάρμοσαν οι έξι νηπιαγωγοί ενώ καταγράφονται και επιρροές στους μαθητές. Επιπροσθέτως ανάλογα με τις προσεγγίσεις των νηπιαγωγών αναδεικνύονται τρείς τάσεις: στην πρώτη τάση ανήκει η Σ3, που δύναται να χαρακτηριστεί διαπολιτισμική ,ενώ στη δεύτερη τάση ανήκει η νηπιαγωγός Σ4 ,που διακατέχεται από μια αρνητική διάθεση ,απέναντι στις εθνικές εορτές.Στην τρίτη που χαρακτηρίζεται ως εθνοκεντρική, ανήκουν οι νηπιαγωγοί Σ1, Σ2 ,Σ5,και Σ6 με διαφορετικές ωστόσο διαβαθμίσεις.
Τα αρχαία ελληνικά θέατρα ως χώρος ίδρυσης γλυπτών και επιγραφών
Authors: Λαμπάκη Αγγελική
Published: August 2021

Αντικείμενο μελέτης της συγκεκριμένης έρευνας αποτελούν τα γλυπτά και οι επιγραφές κλασικών και ελληνιστικών χρόνων που έχουν βρεθεί στα αρχαία θέατρα της ηπειρωτικής και νησιωτικής Ελλάδας. Η μελέτη διαρθρώνεται σε δύο μέρη κειμένου (Μέρος Ι και ΙΙ) και ένα μέρος εικόνων (Μέρος ΙΙΙ, 463 εικ.). Στο Α΄ Μέρος καθορίζονται τα γεωγραφικά και χρονολογικά όρια της έρευνας, προσεγγίζεται ο όρος θέατρο με βάση της γραπτές πηγές, οι οποίες σχολιάζονται, περιγράφονται οι διαφορετικές λειτουργίες των θεάτρων και κατατάσσονται σε κατηγορίες οι επιγραφές. Στόχος των παραπάνω εισαγωγικών κεφαλαίων είναι να γίνει κατανοητή η σχέση του θεατρικού χώρου με τα αυτόνομα γλυπτά που ιδρύονταν μέσα ή γύρω από αυτόν, δεδομένου ότι το ίδιο το οικοδόμημα δεν έφερε γλυπτό διάκοσμο, με εξαίρεση το σκηνικό οικοδόμημα της Δήλου, το οποίο είχε διακοσμημένη ζωφόρο και ακρωτήρια. Το εκτενέστερο τμήμα του Α΄ Μέρους της διατριβής αποτελεί ο Κατάλογος των θεάτρων που στηρίζουν τον προβληματισμό της έρευνας.Στο Β΄Μέρος επιχειρείται η συνολική θεώρηση των δεδομένων και οργανώνεται κατά θέματα σε 7 κεφάλαια. Μεγάλη ενότητα αποτελεί η συζήτηση για τα αγάλματα που ιδρύονταν στα θέατρα. Πρώτα αυτά των θεών και ων ηρώων, μετά των θνητών και στο τέλος του διονυσιακού θιάσου και άλλων αλληγορικών μορφών. Αγάλματα αποδίδονται για πρώτη φορά στο θεατρικό χώρο, ενώ οι εικονογραφικοί τύποι που επιλέγονται σε κάθε περίπτωση συσχετίζονται με ανάλογους που έχουν βρεθεί σε θεατρικά οικοδομήματα εκτός του κυρίως ελλαδικού χώρου. Παράλληλα με τα αγάλματα, εξετάζονται θρόνοι, βάθρα, ανάγλυφα, φαλλοί, προσωπεία, επιγραφές κ.ά. πολλά από τα οποία αδημοσίευτα. Από τα κατάλοιπα στα διάφορα θέατρα συμπεραίνεται ότι δεν υπήρχε ενιαία εξέλιξη στην πρακτική ανίδρυσης γλυπτών στα ελληνικά θέατρα. Γλυπτά άρχισαν να τοποθετούνται δειλά, στα τέλη του 4ου αι. π.Χ., κατά μήκος των παρόδων, και αργότερα, στην περιφέρεια της ορχήστρας, δίπλα στην προεδρία, στα τοιχόκρανα των αναλημματικών τοίχων του κοίλου, αλλά και στο χώρο ανάμεσα στο ναό του Διονύσου και το θέατρο. Η συγκεκριμένη έρευνα, λοιπόν, συμβάλλει στην ανασύσταση της εικόνας των γλυπτών μέσα στα αρχαία θέατρα, παρουσιάζοντας ανάγλυφα και σύνολα αγαλμάτων, ως πρόδρομες μορφές των περίτεχνων ρωμαϊκών scaenae frontes, αλλά και μεμονωμένα γλυπτά που εντάσσονταν στον θεατρικό χώρο σε διαφορετικές χρονικές περιόδους και με διαφορετικές αφορμές. Τονίζεται, εκτός από τον θρησκευτικό, ο αναθηματικός και τιμητικός χαρακτήρας των μνημείων. Το θέατρο και τα δρώμενα σε αυτό, όπως και τα αναθήματα και οι τιμητικοί ανδριάντες είχαν σκοπό να διαπαιδαγωγήσουν τον πολίτη, να ενδυναμώσουν το θρησκευτικό συναίσθημα και την πολιτική συνείδηση.
Διαχείριση, αξιολόγηση και ενίσχυση εφαρμογών ηλεκτρονικής μάθησης με τη χρήση τεχνικών διαχείρισης έργου και εκπαιδευτικού σχεδιασμού
Authors: Χίμος Κωνσταντίνος
Published: August 2021

Στη διατριβή αυτή προτείνονται πρωτότυπα πλαίσια αναφοράς και αναπτύσσονται καινοτόμες εφαρμογές τηλεκπαίδευσης με τη χρήση νέων τεχνολογιών. Για πρώτη φορά αναφέρεται η εκπαιδευτική διαδικασία και η ανάπτυξη της εφαρμογής τηλεκπαίδευσης ως σύνθετο έργο και παρουσιάζονται τρόποι διαχείρισής των με τη χρήση του νέου μοντέλου διαχείρισης έργων τηλεκπαίδευσης που υλοποιήθηκε (IP.AD). Ο εκπαιδευτής πλέον ως διαχειριστής έχει στα χέρια του εργαλεία όπως η εφαρμογή UniPm, βασισμένα σε επιστημονικές προσεγγίσεις, για να παρακολουθεί και να παρεμβαίνει και να βελτιώνει την εκπαιδευτική διαδικασία σε πραγματικό χρόνο.Παρουσιάζεται η ανάπτυξη της σουίτας UniSuite, η οποία μπορεί να χρησιμοποιηθεί για γενικούς και ειδικούς σκοπούς σε όλες τις βαθμίδες εκπαίδευσης καθώς και στη δια βίου μάθηση. Η UniSuite αποτελείται από τα παρακάτω υποσυστήματα:-Unibook, μία πλατφόρμα σύγχρονης και ασύγχρονης τηλεκπαίδευσης βασισμένη στην τεχνολογία flash (μέσω BigBlueButton).-UnibookSE, η ειδική έκδοση του Unibook, η οποία επεκτείνει τις υπάρχουσες δυνατότητες του Unibook προς την πλευρά πιο μεγαλύτερων ηλικιών. -Uniboard, μία διαδικτυακή υπηρεσία, η οποία προσφέρει τη δυνατότητα : α. παρακολούθησης όλων των χρήσιμων στατιστικών στοιχείων σε πραγματικό χρόνο, β. πρόγνωσης της επίδοσης του εκπαιδευόμενου με υψηλό ποσοστό επιτυχίας και γ. «πρόκλησης» του εκπαιδευόμενου από τον εκπαιδευτή κατά βούληση με ηλεκτρονικά μέσα, με σκοπό την καλύτερη επίτευξη στόχων και αποτελεσμάτων.-UniPM, μία διαδικτυακή υπηρεσία, η οποία συνδυάζει τη διαχείριση έργου με την τηλεκπαίδευση. Στη διατριβή, παρουσιάζονται τα αποτελέσματα που προέκυψαν από την εκπόνηση μιας σειράς πιλοτικών πειραμάτων, τα οποία έλαβαν χώρα σε διάφορα τμήματα του Πανεπιστημίου Πειραιώς με τη χρήση των ως άνω καινοτόμων εφαρμογών της σουίτας UniSuite. Τα αποτελέσματα αυτά, μέσα από ενδελεχή στατιστική ανάλυση των προαναφερομένων αποτελεσμάτων, αποτιμούν θετικά την όλη τεχνολογική διαδικασία, εξάγοντας χρήσιμα συμπεράσματα τα οποία μπορούν χρησιμοποιηθούν ως στοιχεία βελτιστοποίησης σε πιθανούς μελλοντικούς επανασχεδιασμούς.
Πολιτικές περιβάλλοντος στην τοπική αυτοδιοίκηση
Authors: Γάκης Αντώνης
Published: August 2021

Αντικείμενο της διατριβής, αποτελεί η ανάπτυξη εργαλείων και διαδικασιών άσκησης πολιτικής περιβάλλοντος για τις τοπικές αρχές διακυβέρνησης, σχετικά με την βιωσιμότητα. Πραγματοποιείται η παραγωγή μιας σειράς δεικτών ως εργαλείο αποτίμησης της βιωσιμότητας για τις προκλήσεις της κλιματικής αλλαγής και , η εφαρμογή τους , στην περιφέρεια της Αττικής, Η σειρά αυτή, θα λειτουργήσει σαν βασικό μεθοδολογικό εργαλείο πολιτικής για την προσαρμογή των ανθρώπινων οικισμών στις επιπτώσεις της κλιματικής αλλαγής αλλά και για την μείωση της συμμετοχής τους στο φαινόμενο του θερμοκηπίου. Στο πρώτο μέρος της διατριβής εξετάζεται η διαχρονική εξέλιξη των ανθρώπινων οικισμών σε σχέση με την βιωσιμότητα όπου επιχειρείται να δοθεί το μήνυμα ότι η ανάπτυξή τους είχε πάντα μια αντίστροφη σχέση με την ποιότητα του γύρω περιβάλλοντος και ιδιαίτερα του φυσικού. Στο δεύτερο μέρος της διατριβής έγινε ανάλυση των βασικών χαρακτηριστικών που καθορίζουν τα στοιχεία της βιωσιμότητας του αστικού περιβάλλοντος όπως είναι η αστική πυκνότητα και οι χρήσεις γης, οι μεταφορές, η διαχείριση των υδάτινων πόρων και της ενέργειας, η διαχείριση πρασίνου καθώς και η διαχείριση των αποβλήτων. Στο τρίτο μέρος της διατριβής παρουσιάζεται το οικουμενικό ζήτημα της κλιματικής αλλαγής καθώς και η σχέση του με τους ανθρώπινους οικισμούς. Σημαντικό εργαλείο για την αποτίμηση της βιωσιμότητας αυτής αποτελεί η εφαρμογή δεικτών. Συνιστάται η εφαρμογή ενός «μενού» από υπάρχοντες και νέους δείκτες που ανταποκρίνονται στις νέες προκλήσεις της κλιματικής αλλαγής και λειτουργούν ως εργαλεία αποτίμησης της κατάστασης, μετά από μια διαδοχική διαδικασία ενσωμάτωσης τους συμφώνα με ένα “μεταμοντέλο” του τύπου «αίτιου και αποτελέσματος» όπως το DPSIR (ΟΟΣΑ ) όπου, μετά την ποσοτικοποίηση τους εισέρχονται σε ένα λογικό σχήμα αξιολόγησης τους και παραγωγής πολιτικών, κοινωνικών και οικονομικών πρακτικών βελτίωσης τους. Στο τέταρτο μέρος της διατριβής γίνεται εφαρμογή της προτεινόμενης σειράς δεικτών, σε μια επιλεγμένη περιοχή της περιφέρειας, και συγκεκριμένα στον οικισμό του Λαυρίου με σκοπό να δοκιμαστεί η λειτουργικότητα τους. Η εφαρμογή ανέδειξε τα δυνατά και τα τρωτά σημεία της περιοχής εφαρμογής, άλλα κυρίως την εφαρμοσιμότητα των δεικτών, μέσα από τους οποίους προτείνεται μια σειρά από μέτρα και πολιτικές που θα μπορούσαν να ενσωματωθούν στα πλαίσια της πολιτικής σε τοπικό επίπεδο με σκοπό της αύξησης των επιδόσεων της τοπικής αυτοδιοίκησης.
Μελέτη των πολυμορφισμών του γονιδίου APOE σε διαβητικούς τύπου 2 ασθενείς με ή χωρίς περιφερική διαβητική νευροπάθεια
Authors: Μοναστηριώτης Χριστόδουλος
Published: August 2021

Στην παρούσα μελέτη εξετάσαμε την συσχέτιση μεταξύ των πολυμορφισμών του γονιδίου APOE που κωδικοποιεί για την απολιποπρωτεΐνη Ε και την εμφάνιση περιφερικής διαβητικής νευροπάθειας ή την εξέλιξη αυτής, σε ασθενείς με σακχαρώδη διαβήτη τύπου 2. Συμμετείχαν 275 οι οποίοι με βάση την Κλίμακα Νευροπαθητικής Ανικανότητας (Neuropathy Disability Score- NDS) διακρίθηκαν σε ομάδες ανάλογα με την παρουσία περιφερικής νευροπάθειας ή την βαρύτητα αυτής. Μετά τη γονοτύπηση των ασθενών σε κάθε ομάδα διακρίθηκαν υποομάδες γονοτύπων/ φορείας αλληλίων. Στην πολυπαραγοντική ανάλυση, δεν βρέθηκε κάποια συσχέτιση μεταξύ των πολυμορφισμών του APOE και της εμφάνισης διαβητικής περιφερικής νευροπάθειας. Ωστόσο μεταξύ των ασθενών που ήδη παρουσίαζαν την επιπλοκή, η παρουσία του αλληλομόρφου ε4 συνεπαγόταν πλέον του 3-πλασίου αύξηση του σχετικού κινδύνου ανάπτυξης βαριάς νευροπάθειας (aOR: 3.51, 95% CI: 1.34-9.19, p=0.011). Στην πολυπαραγοντική ανάλυση, σημαντικοί παράγοντες κινδύνου για την εμφάνιση νευροπάθειας αναδείχθηκαν το άρρεν φύλο (aOR=2,03, 95%CI: 1,19-3,48, p=0,010), η ηλικία (aOR=1,03, 95%CI: 1,00-1,06, p=0,048) η διάρκεια του διαβήτη (aOR=1,07, 95%CI: 1,04-1,11, p=0,0001) αλλά όχι η HbA1c (aOR=1,13, 95%CI: 0,96-1,32, p=0,141). Για την εξέλιξη της περιφερικής νευροπάθειας ωστόσο, ο μόνος σημαντικός παράγων που αναδείχθηκε ήταν η διάρκεια του διαβήτη (aOR=1,06, 95% CI: 1,02-1,10, p=0,005). Συμπερασματικά, η φορεία του ε4 φαίνεται πως δεν συσχετίζεται με την εμφάνιση της περιφερικής διαβητικής νευροπάθειας στους ασθενείς με σακχαρώδη διαβήτη τύπου 2, συσχετίζεται όμως με την εξέλιξη της επιπλοκής άπαξ και αυτή εμφανιστεί.
Σχεδιασμός και προσομοίωση δομικών μονάδων απτικών οθονών
Authors: Χουβαρδάς Βασίλειος
Published: August 2021

Η αίσθηση της αφής υλοποιείται με το δέρμα, το οποίο είναι το μεγαλύτερο αισθητήριο όργανο του ανθρωπινού σώματος. Η απτική επικοινωνία, ανάμεσα στη μηχανή και τον άνθρωπο, απαιτεί κάποια ενδιάμεση συσκευή, μια ‘απτική διεπαφή’ ή ‘απτική οθόνη’, η οποία μετατρέπει την απτική πληροφορία σε μορφή ενέργειας κατάλληλη για να διεγείρει τους υποδοχείς του δέρματος. Στο πλαίσιο της παρούσας διατριβής προτείνεται για πρώτη φορά η χρήση συστοιχιών από μετατροπείς CMUT ως πηγή εστίασης υπερήχων για χρήση σε απτικές οθόνες. Για το σκοπό αυτό σχεδιάστηκαν και προσομοιώθηκαν δυο συστοιχίες, μια αποτελούμενη από τετράγωνους μετατροπείς και μια αποτελούμενη από κυκλικούς μετατροπείς. Οι μετατροπείς CMUT μπορούν να έχουν διάφορα σχήματα από τετράγωνα μέχρι κυκλικά. Το σχήμα του μετατροπέα καθορίζει κάποιες από τις ιδιότητες του π.χ. τους τρόπους ταλάντωσης, την αλληλεπίδραση με τον αέρα κλπ.. Συνεπώς έκτος από τους τετράγωνου, η μελέτη των κυκλικών μετατροπέων δίνει πληρέστερη εικόνα για τις δυνατότητες χρήσης των μετατροπέων αυτών στις απτικές οθόνες. Η μελέτη και προσομοίωση των μετατροπέων και των αντίστοιχων συστοιχιών γίνεται με τη Μέθοδο των Πεπερασμένων Στοιχείων (ΜΠΣ). Επίσης, εκτός από το μοντέλο των πεπερασμένων στοιχείων μπορεί να χρησιμοποιηθεί για την μελέτη των μετατροπέων CMUT και το ισοδύναμο ηλεκτρικό κύκλωμα το οποίο επιλύεται με το γνωστό κώδικα SPICE. Αρχικά σχεδιάστηκε μια απτική οθόνη, η οποία βασίζεται σε φασική συστοιχία τετράγωνων μετατροπέων. Η φασική συστοιχία χρησιμοποιείται τόσο για την εστίαση των υπερήχων, όσο και για την παραγωγή πίεσης που ξεπερνά το κατώφλι διέγερσης, αναγκαία συνθήκη για την αίσθηση της αφής. Η μοντελοποίηση και προσομοίωση τόσο του μετατροπέα όσο και της φασικής συστοιχίας έγινε με την ΜΠΣ. Τα γεωμετρικά χαρακτηριστικά του μετατροπέα και της συστοιχίας βελτιστοποιήθηκαν με στόχο τη μεγιστοποίηση του πλάτους ταλάντωσης της διάταξης και της μηχανικής αντίστασης του ρευστού που παρουσιάζει το ρευστό. Η προσομοίωση έγινε με το πρόγραμμα α SPICE με τη χρήση του ισοδύναμου ηλεκτρικού κυκλώματος του μετατροπέα CMUT. Το μοντέλο επιβεβαιώθηκε συγκρίνοντας τα αποτελέσματα με τα αντίστοιχα από τη ΜΠΣ για μοντέλο κυκλικού μετατροπέα. Η παραγόμενη από τη συστοιχία πίεση στο εστιακό σημείο ξεπέρασε το κατώφλι διέγερσης τόσο στην περίπτωση της συστοιχίας τετράγωνων όσο και κυκλικών μετατροπέων.
Εφαρμογές της ασαφούς λογικής στα εφαρμοσμένα μαθηματικά μοντέλα
Authors: Κεχαγιάς Παναγιώτης
Published: August 2021

Ο σκοπός αυτής της διδακτορικής διατριβής ήταν η ανάπτυξη δύο μαθηματικών μεθόδων για την εκτέλεση των αριθμητικών πράξεων μεταξύ ασαφών αριθμών με μη γραμμικές συναρτήσεις συμμετοχής και την ανάλυση πειραματικών ποσοτικών δεδομένων σε μοντέλα ασαφούς γραμμικής παλινδρόμησης. Σε ένα μοντέλο ασαφούς γραμμικής παλινδρόμησης μπορούν να χρησιμοποιηθούν εκατό παρατηρήσεις – μετρήσεις και τριάντα ανεξάρτητες μεταβλητές. Αυτό το μέγεθος πειραματικών δεδομένων και μεταβλητών είναι αρκετό για συνήθη προβλήματα που καλούνται να αναλύσουν φοιτητές, επιστήμονες ή ερευνητές. Μία απευθείας, γρήγορη και ακριβής μέθοδος υπολογισμού του αποτελέσματος των αριθμητικών πράξεων μεταξύ ασαφών αριθμών με συναρτήσεις συμμετοχής οποιασδήποτε μορφής, καθώς και μία μέθοδος για την ανάλυση πειραματικών δεδομένων με χρήση της ασαφούς γραμμικής παλινδρόμησης είναι ιδιαίτερα χρήσιμες σε ερευνητές και φοιτητές σε πολλά πεδία των επιστημών. Αυτό ακριβώς αποτέλεσε το κίνητρο για την ανάπτυξη των δύο μαθηματικών υπολογιστικών μεθόδων που αναφέρονται.
Προυδέντιος, Cathemerinon, I-VI
Authors: Σαλονικίδης Δημήτριος
Published: August 2021

Η παρούσα εργασία αποτελεί μια απόπειρα ερμηνευτικής προσέγγισης των πρώτων έξι ποιημάτων της συλλογής Cathemerinon του Προυδεντίου, ενός από τους σημαντικότερους χριστιανούς ποιητές του 4ου αι. Τα ποιήματα αυτά αποτελούν ύμνους για τις τρεις λατρευτικές στιγμές της ημέρας (πρωί, μεσημέρι και απόγευμα), σε αντίθεση με τα υπόλοιπα έξι ποιήματα της συλλογής, που αναφέρονται σε λατρευτικές στιγμές ή περιόδους του έτους (περίοδος νηστείας, Πάσχα, Χριστούγεννα). Ως εργαλείο για την ερμηνεία του κειμένου χρησιμοποιείται η δομή του, τόσο σε μακροεπίπεδο (διάταξη των ευρύτερων νοηματικών ενοτήτων στα πλαίσια του συνόλου του ποιήματος), όσο και σε μικροεπίπεδο (διερεύνηση του τρόπου κατασκευής των επιμέρους ενοτήτων, στροφών ή ακόμη και στίχων). Ο συγκεκριμένος τρόπος ανάλυσης του κειμένου οδηγεί στο συμπέρασμα ότι το προυδεντιανό κείμενο δομείται συχνά με βάση δυαδικά και τριαδικά μοντέλα, τα οποία συντελούν κάθε φορά στην εναργέστερη προβολή του θεολογικού μηνύματός του. Εν τέλει η ενότητα των έξι αυτών ποιημάτων της συλλογής δομείται με βάση τέτοιου είδους σχήματα, ούτως ώστε να αναδεικνύονται ευκρινώς οι ηθικοδιδακτικές της διαστάσεις.
Πολιτικές και πολιτισμικές διαστάσεις των κοινωνικών κινημάτων
Authors: Σούζας Νικόλαος
Published: August 2021

Το κεντρικό θεωρητικό ζήτημα που απασχολεί τη διδακτορική διατριβή αφορά τη σημασία των πολιτισμικών συνιστωσών της πολιτικής διαδικασίας για τη διαμόρφωση συλλογικών ταυτοτήτων. Επικεντρώνοντας σε αθέατες όψεις της μεταπολιτευτικής πολιτικής κουλτούρας, επιδιώκεται η κατανόηση κοινωνικών κινητοποιήσεων και εξελίξεων ιστορικής σημασίας. Ειδικότερα, επιχειρείται η συγκέντρωση, καταγραφή, ανάλυση και ερμηνεία εμπειρικών και ποιοτικών ευρημάτων γύρω από τις πολιτικές και πολιτισμικές διαστάσεις του ανταγωνιστικού κινήματος στην Ελλάδα κατά την περίοδο 1974-1998. Πρακτικά, γίνεται δειγματοληπτική μελέτη και ανάλυση του περιεχομένου ενός ογκώδους εμπειρικού υλικού που παράγεται από πλευράς του υπό εξέταση κινήματος και το οποίο αντλείται από ιδιωτικά κυρίως αρχεία και το διαδίκτυο, με ιδιαίτερη επιμέλεια στην αξιολογική διάκριση των εκάστοτε ερευνητικών τεκμηρίων ως ικανών για την παραγωγή ποιοτικών δεδομένων. Συμπερασματικά, το ανταγωνιστικό κίνημα στην Ελλάδα αποδεικνύεται κατάλληλο εμπειρικό πεδίο έρευνας για μια θεωρία της συλλογικής δράσης που αναδεικνύει τη σημασία της πολιτισμικής διάστασης σε ό,τι αφορά τόσο αυτή καθαυτή τη συγκρότηση των κοινωνικών κινημάτων, όσο και τις δυνατότητές τους να τροποποιούν τις κατηγορίες αντίληψης και αποτίμησης της κοινωνικής ζωής, συμβάλλοντας έτσι σε κρίσιμους πολιτικούς και πολιτισμικούς μετασχηματισμούς.
Information - centric networking
Authors: Φωτίου Νικόλαος
Published: August 2021

Το πληροφοριοκεντρικό πρότυπο είναι μια νέα αρχιτεκτονική που προτείνεται για το Διαδίκτυο. Η βασική ιδέα αυτής της αρχιτεκτονικής είναι πως οι πάροχοι περιεχομένου θα δημοσιεύουν το περιεχόμενό τους, οι καταναλωτές θα δηλώνουν το ενδιαφέρον τους για το περιεχόμενο ενώ το δίκτυο θα αναλαμβάνει να εντοπίζει και να διανέμει το περιεχόμενο. Η νέα αυτή αρχιτεκτονική υπόσχεται πως θα ξεπεράσει τους περιορισμούς της υπάρχουσας αρχιτεκτονικής του Διαδικτύου. Ενώ φαίνεται πως σχεδιαστικά η αρχιτεκτονική αυτή προσφέρει σημαντικά πλεονεκτήματα ασφαλείας, στην πραγματικότητα δημιουργεί νέους κινδύνους: οι χρήστες είναι ευάλωτοι σε ανεπιθύμητη πληροφορία, τα περιεχόμενα των χρηστών κατανέμονται παντού στο δίκτυο και οι χρήστες χάνουν τον έλεγχο τους , ενώ ο τρόπος με τον οποίο γίνεται η εκδήλωση ενδιαφέροντος για περιεχόμενα θέτει σε κίνδυνο την ιδιωτικότητα των χρηστών. Με βάση αυτή την παρατήρηση, στην διατριβή αυτή μελετήσαμε και αξιολογήσαμε πληροφοριοκεντικές αρχιτεκτονικές και λύσεις ασφαλείας, δημιουργήσαμε νέες λύσεις ασφαλείας που επιτρέπουν τον έλεγχο πρόσβασης σε κατανεμημένα δεδομένα, προστατεύουν τους χρήστες από ανεπιθύμητη πληροφορία και εξασφαλίζουν την ιδιωτικότητα των χρηστών και δείξαμε πως αυτές οι λύσεις μπορούν να εφαρμοστούν με επιτυχία ακόμη και στην υπάρχουσα αρχιτεκτονική του Διαδικτύου.
Διαδικτυακό περιβάλλον υποστήριξης κοινοτήτων μάθησης για εκπαίδευση από απόσταση
Authors: Ζιώβας Στέφανος
Published: August 2021

Στο πλαίσιο της παρούσας διατριβής, μελετώνται θέματα που αφορούν τη σχεδίαση και ανάπτυξη εκπαιδευτικών περιβαλλόντων που υποστηρίζουν τη συνεργατική μάθηση και συμβάλλουν στην ενεργή εμπλοκή των εκπαιδευομένων στην οικοδόμηση της γνώσης. Ειδικότερα, η διατριβή εντάσσεται στο πλαίσιο υποστήριξης της μαθησιακής διαδικασίας μέσα από την αξιοποίηση του Διαδικτύου και ιδιαίτερα των Περιβαλλόντων Υποστήριξης Ηλεκτρονικών Κοινοτήτων Μάθησης που αξιοποιούν τις τεχνολογίες κοινωνικού λογισμικού για την πρόσβαση στην πληροφορία και τη δημιουργία γνώσης. Σημαντικό θέμα της διατριβής αποτέλεσε η διερεύνηση των δυνατοτήτων διασύνδεσης των κοινοτήτων που δραστηριοποιούνται στο ευρύτερο πεδίο της «Διδακτικής της Πληροφορικής». Ειδικότερα, στο πλαίσιο της διατριβής, παρουσιάζονται εμπειρικά δεδομένα για την αξιοποίηση των ΤΠΕ στη διασύνδεση των κοινοτήτων εκπαιδευτικών, ερευνητών και φοιτητών που σχετίζονται με τη Διδακτική της Πληροφορικής. Κεντρικό θέμα της διατριβής αποτέλεσε η ανάπτυξη καινοτόμων τεχνικών για την υποστήριξη της δημιουργίας, της διαχείρισης, της λειτουργίας και της διασύνδεσης ηλεκτρονικών κοινοτήτων. Στο πλαίσιο αυτό, σχεδιάστηκε ένα εκπαιδευτικό περιβάλλον, που βασίζεται στη θεωρία των κοινοτήτων μάθησης και ειδικότερα των κοινοτήτων πρακτικής το οποίο (i)διευκολύνει την από κοινού δημιουργία γνώσης μέσω τεχνικών που ενθαρρύνουν την συνεργασία και την επικοινωνία μεταξύ των μελών μιας κοινότητας, (ii)υποστηρίζει τη δημιουργία και ανάπτυξη διαφορετικού τύπου κοινοτήτων μέσω της δυνατότητας διαμόρφωσης πολιτικής που καλύπτει τους στόχους και τη στρατηγική ανάπτυξης της κάθε κοινότητας, (iii)βελτιώνει την κατηγοριοποίηση των πληροφοριακών πόρων της κοινότητας με το συνδυασμό της συγκεντρωτικού τύπου προσέγγισης των ταξινομιών και της αποκεντρωτικού τύπου προσέγγισης των λαϊκονομιών, (iv)εμπλουτίζει την περιγραφή και αναζήτηση της πληροφορίας με την παροχή εργαλείων δημιουργίας και επεξεργασίας μεταδεδομένων που προσαρμόζονται στις ιδιαιτερότητες και τα χαρακτηριστικά των πληροφοριακών πόρων που η κοινότητα χρησιμοποιεί, (v)υποστηρίζει τη συνεργατική ανάπτυξη του πεδίου γνώσης της κοινότητας παρέχοντας τη δυνατότητα σημασιολογικών συσχετισμών μεταξύ των δομικών του στοιχείων, (vi)παρέχει δυνατότητες σημασιολογικής αναζήτησης της πληροφορίας, (vii)διευκολύνει την κατανομή των δραστηριοτήτων και των εργασιών της κοινότητας με την παροχή εργαλείων για τη δημιουργία και διαχείριση ομάδων έργου, (viii)αξιοποιεί τα ιδιαίτερα χαρακτηριστικά του χρήστη χρησιμοποιώντας ευφυείς τεχνικές για την παροχή εξατομικευμένης ενημέρωσης, (ix)βελτιώνει την πρόσβαση στον πληροφοριακό χώρο μιας κοινότητας χρησιμοποιώντας τεχνικές κοινωνικής πλοήγησης, (x)παρέχει μηχανισμούς για τη διευκόλυνση της διασύνδεσης κοινοτήτων